प्रौह‌्ना ओने बारै- डोगरा समाज ने प्रौ‌‌ह‌्ने दी आमद ते ओह‌्दे सत्कार बारै बी विश्‍वास पाली रक्खे दे न। मन्नेआ जंदा ऐ जे गु’नदे मौकै आटा पातरी शा बाह‌‌्‌‌‌र पौना, ढिल्ला होना, पेड़ा करदे आटा त्रुट्टना जां हत्था पेड़ा जां कंघी छुड़कना, बेलदे मौके चकले पर फुलका पुट्ठा पौना औंगली जां हत्थै गी कालख लग्गना, पातरी च अग्गी दा कोला पौना, तवे पर बांह‌्दे मौकै फुलका जां ढोडा ओह‌‌्दे शा बाह‌‌्‌‌‌र रौह‌‌्ना बलदी अग्गी दा बोलना, अंदर कंडा भज्जना, पानी भरदे मौकै भांडा द्हीठा भरोना कुसै दे पैरा पर पैर रखोना, कुत्ते दा अंदरले पासै मूंह् करियै आकड़ां मारना, घंडगुहाल नां दे त्रिड्डे दा अंदर औना, दरोआजा टप्पियै बाह‌‌्‌र जंदे मौकै गवै दा डुआठनी पर ते हालें जुगड़े दे दांदै दा हल्लै पर गोहा करना ते बेह्‌ड़ै जां बनेरै पर कां दा बोलना आदि घरै च प्रौह‌्ना औने दा लच्छन होंदा ऐ। कां दे बोलने पर प्रौह‌्ना औने सरबंधी विश्‍वास कुमाऊं-गढ़वाल च बी प्रचलत ऐ।